Boer in fratsongeluk doodgeskietPJ en Albre Nortjé. Foto: Facebook Kort nadat PJ Nortjé (60), ŉ boer van die Cradock-omgewing in die Oos-Kaap, Donderdagoggend vir sy vrou ŉ koppie koffie in die bed gevat het, is hy in ŉ fratsongeluk doodgeskiet. Ao. Louis Stone, woordvoerder van die polisie, het aan Maroela Media gesê Nortjé het Donderdagoggend oudergewoonte vir sy vrou, Albre, koffie in die bed geneem voordat hy met sy dag se werk op sy plaas, Tierkloof, sou begin. “Hy het sy .270-jaggeweer uit die kluis gehaal om probleemdiere wat op die plaas rondloop, te verdryf. Ons vermoed hy was op pad buite toe en het gesukkel om die veiligheidshek oop te kry, toe hy die geweer per ongeluk laat val het. ŉ Skoot het afgegaan en die koeël is onder sy ribbes in en by sy bors uit. Hy is op slag dood,” het Stone gesê. Hy het gesê Albre was in die egpaar se slaapkamer en moes die skoot hoor afgaan het. Volgens Stone het die polisie hul geregtelike doodsondersoek binne ŉ dag afgehandel. “Die nadoodse ondersoek is dieselfde dag nog gedoen en na aanleiding van die uitslag daarvan, word geen vuilspel vermoed nie,” het hy gesê. Boodskappe van medelye het sedert gister op sosiale media ingestroom. PJ word oorleef deur sy vrou en drie seuns.